text: [{"text_idx": "#000000", "text": "Av Gudi, men i\u0301 heiminum"}, {"text_idx": "#000001", "text": "\u201eVit vita, at vit eru av Gudi, og at allur heimurin liggur i\u0301 hinum illa.\u201c Fyrsta br\u00e6v Jo\u0301hannesar 5, 19."}, {"text_idx": "#000002", "text": "Sum Guds b\u00f8rn hava vit fingi\u00f0 eina a\u00f0ra tign: fra\u0301 at vera b\u00f8rn av heiminum, gerast vit b\u00f8rn av Gudi. Vit ver\u00f0a av Gudi, f\u00f8dd av Gudi, f\u00f8dd av ny\u0301ggjum. Vit eru ikki longur b\u00f8rn av heiminum. Alt er vor\u00f0i\u00f0 ny\u0301tt i\u0301 okkum, og Hann ger framhaldandi ny\u0301tt."}, {"text_idx": "#000003", "text": "Men hvat vil hetta siga, at vit nu\u0301 ikki eru av heiminum men av Honum? Og hvussu a\u0301tti hetta at broytt okkum? Er hetta naka\u00f0, vit skulu ro\u0301sa okkum av og harvi\u00f0 seta okkum h\u00e6gri enn onnur?"}, {"text_idx": "#000004", "text": "Til hetta er at siga, at tann, sum er vor\u00f0in f\u00f8ddur av Gudi, er farin i\u0301gj\u00f8gnum eina tilgongd, har hann hevur s\u00e6\u00f0 seg sum ein fortaptan syndara. Hann hevur s\u00e6\u00f0 seg sum eitt ringt menniskja i\u0301 ljo\u0301sinum av Guds heilagleika, og einasta vo\u0301n er ti\u0301 fyrigeving gj\u00f8gnum krossin. Ti\u0301 kann ein frelstur syndari onganti\u0301\u00f0 ro\u0301sa s\u00e6r av at vera go\u0301\u00f0ur ella betri enn ein annar. Men Bi\u0301blian sigur to\u0301, at vit kunnu ro\u0301sa okkum i\u0301 Honum. Vit kunnu peika a\u0301 Hann sum go\u0301\u00f0an og vitna um ta st\u00f8\u00f0u, Hann hevur sett okkum i\u0301."}, {"text_idx": "#000005", "text": "Ta\u0301 i\u00f0 vit gerast Hansara b\u00f8rn, liva vit framvegis i\u0301 hesum heimi, og heimurin liggur i\u0301 ti\u0301 illa. At heimurin liggur i\u0301 ti\u0301 illa, vilja to\u0301 no\u0301gv vera o\u0301samd i\u0301. Ta\u00f0 finst ju\u0301 no\u0301gv gott i\u0301 heiminum. No\u0301gv menniskju gera go\u0301\u00f0ar ger\u00f0ir og hugsa um si\u0301n n\u00e6sta. No\u0301gv \u2013 um tey ikki eru tru\u0301gvandi \u2013 hja\u0301lpa teim fa\u0301t\u00e6ku. No\u0301gv eru vi\u00f0 at hja\u0301lpa ti\u0301 ney\u00f0stadda, flo\u0301ttafo\u0301lki og minnilutum. No\u0301gv berjast fyri eini reinari na\u0301ttu\u0301ru og i\u0301mo\u0301ti djo\u0301rapi\u0301nslu."}, {"text_idx": "#000006", "text": "Hetta er alt gott. Kortini sigur Bi\u0301blian, at heimurin liggur i\u0301 ti\u0301 illa. Eg skal ikki fara inn a\u0301 ta\u00f0 illa og ta\u00f0 go\u0301\u00f0a, vit si\u0301ggja i\u0301 heiminum. Men ta\u00f0 stutta av ti\u0301 langa er, at Satan er harri heimsins."}, {"text_idx": "#000007", "text": "Humanisman hevur upprunaliga si\u0301n i\u0301bla\u0301stur u\u0301r kristnu tru\u0301nni. Men hon er vi\u00f0 ti\u0301\u00f0ini vor\u00f0in ein a\u0301tru\u0301na\u00f0ur fyri summi. Hetta er ein a\u0301tru\u0301na\u00f0ur uttan kross og fyrigeving. Og menniskju vilja na\u0301a eitt slag av r\u00e6ttvi\u0301si vi\u00f0 at vera go\u0301\u00f0. Kanska tey ikki eru so tilvita\u00f0 um ta\u00f0. Men vit koma ikki langt uttan krossin. Hann er okkara bjarging. Hann er okkara bjarging fra\u0301 synd og dey\u00f0a, og hann er bjargingin fyri \u00f8ll, sum liva i\u0301 hesum fortapta heimi."}, {"text_idx": "#000008", "text": "Hv\u00f8r nytta er i\u0301 at brey\u00f0f\u00f8\u00f0a tann svanga, at hja\u0301lpa ti\u0301 ney\u00f0stadda, at taka flo\u0301ttafo\u0301lk til si\u0301n, um eingin vo\u0301n kortini er? Um vit bert hja\u0301lpa i\u0301 okkara egnu r\u00e6ttvi\u0301si og ikki peika a\u0301 ein Skapara og Frelsara er hetta bert l\u00f8tuvinningur."}, {"text_idx": "#000009", "text": "Ta\u0301 i\u00f0 vit gerast b\u00f8rn Guds og fa\u0301a himmalska st\u00f8\u00f0u, er freistandi at avbyrgja seg fra\u0301 heiminum. At umbera seg vi\u00f0, at vit ikki eru av heiminum, og ti\u0301 leggja vit okkum ikki u\u0301t i\u0301, hvat heimurin tekst vi\u00f0. Hetta er sja\u0301lvandi skeivt. Ho\u0301ast ta\u00f0 er sera torf\u00f8rt at vita, hvussu vit skulu liva og navigera i\u0301 einum heimi, sum liggur i\u0301 ti\u0301 illa, so er kortini okkara skylda at gera ta\u00f0. Okkum t\u00f8rvar hv\u00f8nn dag vi\u0301sdo\u0301m og hja\u0301lp Heilaga Andans at gera ta\u00f0."}, {"text_idx": "#000010", "text": "Eg eigi alti\u0301\u00f0 at spyrja Gud: Hv\u00f8nn leiklut havi eg i\u0301 heiminum? Hvussu skal eg fyrihalda meg til ti\u0301\u00f0arandan i\u0301 dag? Hvussu livi eg i\u0301 javnva\u0301g millum longu at vera ein himmalborgari, sum er fremmandur i\u0301 hesum heimi, men enn bert ein frelstur syndari?"}, {"text_idx": "#000011", "text": "Eg endi vi\u00f0 hesum spurningi: Hvussu livi eg r\u00e6tt i\u0301 einum heimi, sum liggur i\u0301 ti\u0301 illa? Her finst einki einkult svar, ti\u0301 okkara t\u00e6nastur eru ymiskar. Men eitt eiga vit i\u0301 felag, og ta\u00f0 er frami\u0301hja\u0301r\u00e6tturin at upphevja Kristus, ljo\u0301s heimsins, so tey sum ganga i\u0301 myrkri, kunnu finna Hann."}, {"text_idx": "#000014", "text": "Ny\u0301ggjastu u\u0301r Lurta og hygg"}]